รัฐบาลจำนนหนี้เงินกู้ธกส.
ครม.จำนนมีมติอนุมัติให้รัฐบาลรับภาระหนี้เงินกู้ของ ธ.ก.ส. 1.13 แสนล้านบาท เฉพาะรับจำนำข้าว 2554/2555 สูงกว่า 9 หมื่นล้านบาท
21 พ.ย. 2555

ครม.จำนนมีมติอนุมัติให้รัฐบาลรับภาระหนี้เงินกู้ของ ธ.ก.ส. 1.13 แสนล้านบาท เฉพาะรับจำนำข้าว 2554/2555 สูงกว่า 9 หมื่นล้านบาท 
ที่ประชุมคณะรัฐมนตรี (ครม.) เมื่อวันที่ 20 พ.ย.ที่ผ่านมา มีมติเห็นชอบให้รัฐบาลรับภาระชำระหนี้เงินต้นและดอกเบี้ย ที่ธนาคารเพื่อการเกษตรและสหกรณ์การเกษตร (ธ.ก.ส.) กู้ยืมมาใช้ในโครงการรับจำนำสินค้าเกษตรตามนโยบายรัฐบาลจำนวนทั้งสิ้น 1.13 แสนล้านบาท โดยเงินกู้จำนวนนี้เป็นเงินกู้ในโครงการรับจำนำข้าวเปลือกปี 2554/2555 และสินค้าเกษตรอื่นๆ 9.62 หมื่นล้านบาท 
นายภักดีหาญส์ หิมะทองคำ รองโฆษกประจำสำนักนายกรัฐมนตรี กล่าวว่า ครม.มีมติอนุมัติให้ ธ.ก.ส.กู้เงินในประเทศ ในปีงบ 2556 ในวงเงินไม่เกิน 1.13 แสนล้านบาทเศษ เพื่อยืดอายุเงินกู้ที่จะครบกำหนดชำระคืน (Roll Over) โดยให้กระทรวงการคลังเป็นผู้ค้ำประกัน และรัฐบาลรับภาระชำระคืนต้นเงินกู้และดอกเบี้ยจากการกู้เงินและค่าใช้จ่ายต่างๆ จากการ Roll Over ดังกล่าว 
สำนักเลขาธิการคณะรัฐมนตรี รายงาน ครม.ว่า ในปีงบ 2556 ธ.ก.ส.มีเงินกู้ที่ครบกำหนดชำระทั้งสิ้น 1.13 แสนล้านบาทเศษ โดยเป็นเงินกู้ในโครงการรับจำนำสินค้าเกษตร ปีการผลิต 2551/2552 จำนวน 1.75 หมื่นล้านบาท ที่เหลือเป็นเงินกู้ตามโครงการรับจำนำข้าวเปลือกและสินค้าเกษตรอื่นๆ 9.62 หมื่นล้านบาท
ขณะที่กระทรวงการคลังได้พิจารณาเรื่องนี้แล้วเห็นว่า ธ.ก.ส.มีความจำเป็นที่ต้องดำเนินการกู้เงินมาเพื่อยืดอายุเงินกู้ที่ครบกำหนดชำระ เพื่อไม่ให้ผิดนัดชำระหนี้ ซึ่งการขอกู้เงินครั้งนี้เป็นการบริหารจัดการหนี้เดิมไม่ได้เป็นการก่อหนี้ใหม่ และเงินกู้ดังกล่าวบรรจุไว้ในแผนบริหารหนี้สาธารณะประจำปีงบประมาณ 2556 แล้ว จึงไม่กระทบกับหนี้สาธารณะแต่อย่างใด 
ก่อนหน้านี้เมื่อวันที่ 6 ต.ค.ที่ผ่านมา นายลักษณ์ วจนานวัช ผู้จัดการ ธ.ก.ส.ชี้แจงว่า รัฐบาลยังค้างเงินคืนให้ ธ.ก.ส.จากโครงการรับจำนำข้าวรวมกันกว่า 1 แสนล้านบาท โดยที่ผ่านมารัฐบาลได้ทยอยคืนเงินให้กับ ธ.ก.ส. เพื่อชดใช้คืนในโครงการรับจำนำข้าวบ้างแล้ว โดยปีที่แล้วชำระคืนมา 3 หมื่นล้านบาท และในปีนี้อีก 4.9 หมื่นล้านบาท โดยในช่วงที่ผ่านมาต้นเงินจากการกู้เงินที่ใช้ในโครงการรับจำนำได้ลดลงไปแล้ว 4 หมื่นล้านบาท ทำให้เหลือปัจจุบันมีต้นเงินกู้ที่ยังค้างจ่ายอยู่กับ ธ.ก.ส.เหลืออยู่ประมาณ 1 แสนล้านบาท
ทั้งนี้ เงินค้างจ่ายเกิดขึ้น เพราะ ธ.ก.ส.ได้เป็นผู้จัดไฟแนนซ์เงินกู้ให้กับโครงการรับจำนำข้าวจากเกษตรกรของรัฐบาล โดยนำเงินทุนของ ธ.ก.ส.ส่วนหนึ่ง และเงินกู้ที่กระทรวงการคลังค้ำประกันอีกส่วนหนึ่ง เพื่อใช้ในโครงการรับจำนำข้าว 
ฤดูกาลผลิตที่ผ่านมา ธ.ก.ส.ได้กู้เงิน เพื่อใช้ในโครงการรับจำนำข้าวร่วม 2.69 แสนล้านบาท สำหรับฤดูกาลผลิตที่ 2555/2556 ที่เริ่มรับจำนำตั้งแต่วันที่ 1 ต.ค.นี้ รัฐบาลได้สำรองเงินเพื่อใช้โครงการรับจำนำ 1.5 แสนล้านบาท